নামাজ শেষে কথামত সবাই চলে এলো পুকুর ঘাটে। আলোচনাটি তুললো জাফরই। আগামী শুক্রবার বিকেল সাড়ে ৩টায় প্রাইমারি স্কুলের মাঠে ফুটবল খেলা। ফুটবলের ব্যবস্থাটা আমিই করমু। মাঝখানে হাসান বললো, তোমার বলটাতো তিন নম্বর। আমরা পাঁচ নম্বর বল ছাড়া খেলমু না। জাফর বললো, আরে হেইডাই ব্যবস্থা কইরা রাখছি। মতি ভাইয়েরে কইছি, হেয় বলডা দিব। আর হেরে রেফারিও থাকতে কইছি। খেলা হচ্ছে রহমতগঞ্জের উত্তর পাড়া আর দক্ষিণ পাড়ার মধ্যে। উত্তর পাড়ার অধিনায়ক আমিন আর দক্ষিণ পাড়ার অধিনায়ক জাফর। এবার কথা বলল আমিন, মাঠে তো চিক্চিকা পানি আর কাদাও আছে। এর মধ্যে খেললে তো নোখের কোনায় মাটি ডুইকা বিষ করব। আরে আরও তো সাতদিন আছে, ততদিনে মাটি শুকাইয়া যাইব জবাব দিল আমির। সিদ্ধান্ত হল সবাই দশ টাকা করে দেবে। প্রতি দলে আটজন থাকবে। মোট যা হয় তা দিয়ে ষোলটি কলম আর একটি ছোট কাঠের সিল কেনা হবে। বিজয়ী এবং বিজিত উভয় দলের খেলোয়াড়ই একটি করে কলম পাবে। আর বিজয়ী দল নেবে সিল। জাফরের আব্বা মসজিদ থেকে বের হতেই, জাফর বলে উঠল; চল্ আহন যাইগা। পরে আবার কথা কমোনে।